《度浈阳峡》
明代·黎国衡

初辞中宿山，旋复度皋石。地灵各护奇，川岳几开辟。

海势从西来，万里肆奔迫。怒石制波涛，连空锁秋碧。

峭崖争欲坠，幽草缀寒壁。丹梯不可寻，止望莓苔迹。

篙师习江湖，历险无阻阨。缓棹青溟间，遐览纵所适。

飞仙去何年，微云天际白。

作者简介：黎国衡，字方侯。顺德人。明唐王隆武元年（一六四五）举人。事见《广东通志》卷七六。